ปภ. ระดมเครื่องสูบส่งน้ำสนับสนุนจังหวัด เตรียมสำรองน้ำไว้ใช้ในช่วงหน้าแล้ง
กรมป้องกันและบรรเทาสาธารณภัย รายงานจากการติดตามสถานการณ์น้ำฝนร่วมกับหน่วยงานต่างๆ ในช่วงเดือนกันยายนถึงเดือนตุลาคม 2564 พบว่าแม้บางพื้นที่มีปริมาณฝนตกมาก แต่บางพื้นที่ยังมีปริมาณฝนตกน้อย ทำให้แหล่งน้ำมีปริมาณน้ำกักเก็บน้อย ไม่เพียงพอต่อความต้องการใช้น้ำในช่วงหน้าแล้ง กรมป้องกันและบรรเทาสาธารณภัย กำหนดแนวทางปฏิบัติการแก้ไขปัญหาในมิติเชิงพื้นที่ โดยประสานจังหวัด หน่วยงานที่เกี่ยวข้องในพื้นที่ อำเภอ และองค์กรปกครองส่วนท้องถิ่น สำรวจแหล่งน้ำที่มีความจำเป็นต้องเพิ่มปริมาณน้ำ เพื่อกักเก็บน้ำสำหรับอุปโภคบริโภคและการประกอบอาชีพ โดยเฉพาะแหล่งน้ำที่มีปริมาณน้ำน้อยและมีความเหมาะสมในการใช้เครื่องสูบส่งน้ำระยะไกล ควบคู่กับการสำรวจแหล่งน้ำต้นทางที่มีปริมาณน้ำมากหรือเพียงพอ รวมถึงวางแผน สูบระบายน้ำในพื้นที่น้ำท่วมไปกักเก็บไว้ในแหล่งน้ำที่มีปริมาณน้ำน้อย นำร่องสั่งใช้เครื่องสูบน้ำตามความเหมาะสมกับสภาพพื้นที่สูบน้ำไปกักเก็บในแหล่งน้ำแล้ว รวม 9 จังหวัด ได้แก่ เพชรบุรี สมุทรปราการ ร้อยเอ็ด นครราชสีมา เพชรบูรณ์ สกลนคร กำแพงเพชร ศรีสะเกษ และอุดรธานีตั้งแต่เดือนพฤศจิกายน 2564 เป็นต้นไป ได้ขยายพื้นที่ดำเนินการเพื่อกักเก็บน้ำไว้ใช้ในช่วงหน้าแล้ง มีจังหวัดที่สำรวจแหล่งน้ำไปแล้วจำนวน 48 จังหวัด ขณะที่การสูบน้ำ ศูนย์ป้องกันและบรรเทาสาธารณภัยเขตในพื้นที่ วางแผนสั่งใช้เครื่องสูบส่งน้ำซึ่งในวันที่ 1 พฤศจิกายนนี้ จะลำเลียงเครื่องสูบส่งน้ำทุกประเภท ทั้งเครื่องสูบส่งน้ำที่มีสมรรถนะสูง และเครื่องสูบน้ำขนาด  ต่างๆ ไปยังพื้นที่เป้าหมาย พร้อมตั้งเป้าขยายผลการดำเนินการให้ครอบคลุมทุกพื้นที่ สอดคล้องกับข้อสั่งการของรัฐมนตรีว่าการกระทรวงมหาดไทย ที่ให้ความสำคัญกับการบริหารจัดการน้ำอย่างเป็นระบบ โดยเฉพาะการสูบระบายน้ำในพื้นที่อุทกภัยไปกักเก็บไว้ในแหล่งน้ำที่มีปริมาณน้ำน้อย ถือเป็นการพลิกวิกฤตอุทกภัยให้เป็นประโยชน์ เพื่อให้ประชาชนมีน้ำอุปโภคบริโภคเพียงพอตลอดช่วงหน้าแล้ง